IZVEDBENA UREDBA KOMISIJE (EU) 2020/744

z dne 4. junija 2020

o spremembi Izvedbene uredbe (EU) 2016/1800 o določitvi izvedbenih tehničnih standardov v zvezi z razporeditvijo kreditnih ocen zunanjih bonitetnih institucij na objektivno lestvico stopenj kreditne kvalitete v skladu z Direktivo 2009/138/ES Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2009/138/ES Evropskega parlamenta in Sveta z dne 25. novembra 2009 o začetku opravljanja in opravljanju dejavnosti zavarovanja in pozavarovanja (Solventnost II) (1) ter zlasti člena 109a(1) Direktive,

ob upoštevanju naslednjega:

(1) Izvedbena uredba Komisije (EU) 2016/1800 (2) v Prilogi med drugim določa ujemanje zadevnih bonitetnih ocen, ki jih izda zunanja bonitetna institucija, s stopnjami kreditne kvalitete, določenimi v oddelku 2 poglavja I naslova I Delegirane uredbe Komisije (EU) 2015/35 (3) (zunanje bonitetne ocene).

(2) Po zadnjih spremembah Priloge k Izvedbeni uredbi (EU) 2016/1800, uvedenih z Izvedbeno uredbo Komisije (EU) 2018/633 (4), so se spremenili kvantitativni in kvalitativni dejavniki, na katerih temeljijo bonitetne ocene pri določenem vzporejanju v Prilogi k Izvedbeni uredbi (EU) 2016/1800. Poleg tega so nekatere zunanje bonitetne institucije razširile bonitetno ocenjevanje na nove segmente trga, kar je razlog za nove lestvice in nove vrste bonitetnih ocen. Zato je treba posodobiti vzporejanje za zadevne zunanje bonitetne institucije.

(3) Od sprejetja Izvedbene uredbe (EU) 2018/633 je bila v skladu z Uredbo (ES) št. 1060/2009 Evropskega parlamenta in Sveta (5) registrirana še ena bonitetna agencija. Ker člen 136(1) Uredbe (EU) št. 575/2013 Evropskega parlamenta in Sveta (6) zahteva, da se za vse zunanje bonitetne institucije izvede vzporejanje, je treba opraviti vzporejanje za to na novo registrirano zunanjo bonitetno institucijo. Bonitetne ocene, ki jih uporablja na novo registrirana zunanja bonitetna institucija, temeljijo na isti metodologiji, kot jo uporablja njena nadrejena institucija, tj. zunanja bonitetna institucija iz tretje države, za katero je bilo vzporejanje že določeno. Zato je v tem specifičnem primeru primerno, da vzporejanje za na novo registrirano zunanjo bonitetno institucijo odraža vzporejanje, določeno za to zunanjo bonitetno institucijo iz tretje države.

(4) Ta uredba temelji na osnutku izvedbenih tehničnih standardov, ki so ga Komisiji skupaj predložili Evropski bančni organ (EBA), Evropski organ za vrednostne papirje in trge (ESMA) ter Evropski organ za zavarovanja in poklicne pokojnine (EIOPA) (v nadaljnjem besedilu: evropski nadzorni organi).

(5) Evropski nadzorni organi so o osnutku izvedbenih tehničnih standardov, na katerih temelji ta uredba, izvedli odprta javna posvetovanja, analizirali morebitne s tem povezane stroške in koristi ter zaprosili za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (7), mnenje interesne skupine za vrednostne papirje in trge, ustanovljene v skladu s členom 37 Uredbe (EU) št. 1095/2010 Evropskega parlamenta in Sveta (8), in mnenje interesne skupine za zavarovanja in pozavarovanja, ustanovljene v skladu s členom 37 Uredbe (EU) št. 1094/2010 Evropskega parlamenta in Sveta (9).

(6) Izvedbeno uredbo (EU) 2016/1800 bi bilo zato treba ustrezno spremeniti –

SPREJELA NASLEDNJO UREDBO:

Člen 1 Sprememba Izvedbene uredbe (EU) 2016/1800 Priloga k Izvedbeni uredbi (EU) 2016/1800 se nadomesti z besedilom iz Priloge k tej uredbi.

Člen 2 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 4. junija 2020 Za Komisijo Predsednica Ursula VON DER LEYEN

(1) UL L 335, 17.12.2009, str. 1.

(2) Izvedbena uredba Komisije (EU) 2016/1800 z dne 11. oktobra 2016 o določitvi izvedbenih tehničnih standardov v zvezi z razporeditvijo kreditnih ocen zunanjih bonitetnih institucij na objektivno lestvico stopenj kreditne kvalitete v skladu z Direktivo 2009/138/ES Evropskega parlamenta in Sveta (UL L 275, 12.10.2016, str. 19).

(3) Delegirana uredba Komisije (EU) 2015/35 z dne 10. oktobra 2014 o dopolnitvi Direktive 2009/138/ES Evropskega parlamenta in Sveta o začetku opravljanja in opravljanju dejavnosti zavarovanja in pozavarovanja (Solventnost II) (UL L 12, 17.1.2015, str. 1).

(4) Izvedbena uredba Komisije (EU) 2018/633 z dne 24. aprila 2018 o spremembi Izvedbene uredbe (EU) 2016/1800 o določitvi izvedbenih tehničnih standardov v zvezi z razporeditvijo kreditnih ocen zunanjih bonitetnih institucij na objektivno lestvico stopenj kreditne kvalitete v skladu z Direktivo 2009/138/ES Evropskega parlamenta in Sveta (UL L 105, 25.4.2018, str. 6).

(5) Uredba (ES) št. 1060/2009 Evropskega parlamenta in Sveta z dne 16. septembra 2009 o bonitetnih agencijah (UL L 302, 17.11.2009, str. 1).

(6) Uredba (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL L 176, 27.6.2013, str. 1).

(7) Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).

(8) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).

(9) Uredba (EU) št. 1094/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za zavarovanja in poklicne pokojnine) in o spremembi Sklepa št. 716/2009/ES ter razveljavitvi Sklepa Komisije 2009/79/ES (UL L 331, 15.12.2010, str. 48).